Document ID: 32009R0702

KOMISSION ASETUS (EY) N:o 702/2009,
annettu 3 päivänä elokuuta 2009,
viinialan yhteisestä markkinajärjestelystä annetun neuvoston asetuksen (EY) N:o 479/2008 soveltamista koskevista yksityiskohtaisista säännöistä tukiohjelmien, kolmansien maiden kanssa käytävän kaupan, tuotantokyvyn ja viinialan tarkastusten osalta annetun asetuksen (EY) N:o 555/2008 muuttamisesta ja oikaisemisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä (yhteisiä markkinajärjestelyjä koskeva asetus) 22 päivänä lokakuuta 2007 annetun neuvoston asetuksen (EY) N:o 1234/2007 (1) ja erityisesti sen 103 z a ja 85 x artiklan,
sekä katsoo seuraavaa:
(1)
Ottaen huomioon, että jäsenvaltioiden on toimitettava huomattava määrä tietoja taulukkomuodossa komission asetuksen (EY) N:o 555/2008 (2) mukaisesti ja että jäsenvaltioiden lainsäädäntö on usein saatavilla sähköisesti, on jäsenvaltioiden hallinnollisen taakan vähentämiseksi asianmukaista säätää, että jäsenvaltiot voivat noudattaa kyseisen asetuksen 2 artiklan 2 kohdassa säädettyä tukiohjelmaehdotukseen liittyvän lainsäädännön komissiolle tiedoksiantamista koskevaa velvollisuutta ilmoittamalla kyseisen lainsäädännön internetosoitteen.
(2)
Asetuksen (EY) N:o 555/2008 10 artiklan b alakohdassa on virheellinen viittaus kyseisessä artiklassa säädettyihin edellytyksiin. Koska edellytyksistä ei säädetä kyseisessä artiklassa vaan kyseisessä asetuksessa, asianomaisen alakohdan sanamuoto olisi korjattava.
(3)
Asetuksen (EY) N:o 555/2008 19 artiklassa säädetään investointitoimenpiteiden taloushallinnosta. Määrärahojen käytön parantamiseksi on aiheellista säätää mahdollisuudesta suorittaa maksut eräiden tietyn toimenpiteen toimien toteuttamisen jälkeen varmistaen samalla, että asianomaisessa hakemuksessa tarkoitettu toimenpide saatetaan kokonaisuudessaan päätökseen. Lisäksi investointihankkeiden toteuttamisen helpottamiseksi nykyisessä talous- ja rahoituskriisissä ennakkomaksujen enimmäismäärää olisi nostettava vuosina 2009 ja 2010.
(4)
Asetuksen (EY) N:o 1234/2007 103 n ja 180 artiklan mukaan jäsenvaltiot voivat myöntää kansallista tukea kyseisen asetuksen 103 p, 103 t ja 103 u artiklassa tarkoitettuihin toimenpiteisiin valtiontukea koskevien yhteisön sääntöjen mukaisesti. Asetuksen (EY) N:o 1234/2007 1 artiklan 1 kohdassa tarkoitettujen tuotteiden tuotantoon ja kauppaan sovelletaan perustamissopimuksen 87 ja 89 artiklaa, mutta tukiin, joita jäsenvaltiot myöntävät asetuksen (EY) N:o 1234/2007 mukaisesti ja kyseisen asetuksen 103 n artiklan 4 kohdan nojalla, ei sovelleta perustamissopimuksen 88 artiklaa. Koska valtiontuesta ei näin ollen tarvitse ilmoittaa yhteisön perustamissopimuksen 93 artiklan soveltamista koskevista yksityiskohtaisista säännöistä 22 päivänä maaliskuuta 1999 annetussa neuvoston asetuksessa (EY) N:o 659/1999 (3) ja sen täytäntöönpanoasetuksissa säädetyssä muodossa sen valvomiseksi, ovatko tuet valtiontukisääntöjen mukaisia, olisi säädettävä yksinkertaistetusta tiedonannosta.
(5)
Se, että tuottaja peruuttaa raivauspalkkiota koskevan hakemuksensa tai raivaa vain osan hakemuksessa ilmoitetusta alasta tai jättää sen kokonaan raivaamatta, vaarantaa tälle toimenpiteelle varattujen yhteisön määrärahojen tehokkaan käytön. Olisi säädettävä, että jäsenvaltiot voivat asetuksen (EY) N:o 555/2008 70 artiklan 2 kohdassa säädettyjen seuraamusten lisäksi päättää, ettei asianomaisten tuottajien hakemuksia aseteta seuraavina varainhoitovuosina ensimmäiselle sijalle.
(6)
Hyväksymisprosentin soveltaminen aiheuttaa suhteettoman hallinnollisen taakan jäsenvaltioille, joissa raivaushakemukset koskevat varsin pientä alaa. Sen vuoksi jäsenvaltiot olisi vapautettava hyväksymisprosentin soveltamisesta, jos tukikelpoisissa hakemuksissa tarkoitettu ala jää tietyn kynnyksen alapuolelle.
(7)
Asetuksen (EY) N:o 555/2008 liitteessä VI esitetään tiedot, jotka vaaditaan tilatukijärjestelmässä viinitarhoille myönnetyistä tuista. Kyseisen asetuksen liitteessä VII esitetään tiedot, jotka vaaditaan tilatukijärjestelmässä viinitarhoille myönnettyihin tukiin liittyvästä alasta ja tuen keskimääräisestä määrästä. Sen jälkeen kun tukioikeudet on myönnetty, ei ole enää mahdollista tehdä eroa sen maan käyttötarkoituksen suhteen, johon ne alun perin myönnettiin, eikä hakijaa vaadita ilmoittamaan, sisältyykö hakijan vuotuiseen tilatukihakemukseen viininviljelyalaa. Lisäksi komissiolle toimitetaan tilatukijärjestelmää koskevat kokonaistiedot yhteisen maatalouspolitiikan suoria tukijärjestelmiä koskevista yhteisistä säännöistä ja tietyistä viljelijöiden tukijärjestelmistä annetussa neuvoston asetuksessa (EY) N:o 1782/2003 säädetyn tilatukijärjestelmän täytäntöönpanoa koskevista yksityiskohtaisista säännöistä 21 päivänä huhtikuuta 2004 annetun komission asetuksen (EY) N:o 795/2004 (4) mukaisesti. Näihin tietoihin sisältyvät myös viininviljelyalat. Sen vuoksi asetuksen (EY) N:o 555/2008 asianomaisista taulukoista olisi poistettava tilatukijärjestelmässä myönnettäviä tukia koskevat rivit.
(8)
Sen vuoksi asetusta (EY) N:o 555/2008 olisi muutettava.
(9)
Tässä asetuksessa säädetyt toimenpiteet ovat maatalouden yhteisen markkinajärjestelyn hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 555/2008 seuraavasti:
1)
Korvataan 2 artiklan 2 kohta seuraavasti:
”2. Jäsenvaltioiden on annettava komissiolle tiedoksi 1 kohdassa tarkoitettuun tukiohjelmaehdotukseen liittyvä lainsäädäntönsä heti kun se on annettu tai sitä on muutettu. Tiedoksianto voidaan tehdä ilmoittamalla komissiolle internetosoite, jossa asianomainen lainsäädäntö on julkisesti saatavilla.”
2)
Korvataan 10 artiklan b alakohta seuraavasti:
”b)
toimenpiteen jatko on mahdollisine muutoksineen tässä asetuksessa säädettyjen edellytysten mukainen.”
3)
Korvataan 19 artikla seuraavasti:
”19 artikla
Taloushallinto
1. Tuki maksetaan sen jälkeen, kun on varmistettu, että jokin toimi tai kaikki tukihakemuksessa tarkoitetut toimet (sen mukaan, miten jäsenvaltio on päättänyt hallinnoida toimenpidettä) on toteutettu ja tarkastettu paikalla.
Jos tuki maksetaan tavallisesti vasta kaikkien toimien toteuttamisen jälkeen, toteutetuille yksittäisille toimille on ensimmäisestä alakohdasta poiketen maksettava tuki, jos jäljellä olevia toimia ei ole voitu toteuttaa asetuksen (EY) N:o 73/2009 (5) 31 artiklassa tarkoitettujen ylivoimaisten esteiden tai poikkeuksellisten olosuhteiden vuoksi.
Jos tarkastus osoittaa, että tukihakemuksessa tarkoitettua toimikokonaisuutta ei ole kokonaisuudessaan toteutettu muista syistä kuin asetuksen (EY) N:o 73/2009 31 artiklassa tarkoitettujen ylivoimaisten esteiden tai poikkeuksellisten olosuhteiden vuoksi ja tuki on maksettu tukihakemuksessa tarkoitettuun toimikokonaisuuteen kuuluvan yksittäisen toimen toteuttamisen jälkeen, jäsenvaltion on päätettävä periä tuki takaisin.
2. Investointituen saajat voivat pyytää toimivaltaisilta maksajavirastoilta ennakkoa, jos tämä mahdollisuus on mainittu kansallisessa tukiohjelmassa.
Ennakon määrä saa olla enintään 20 prosenttia investointiin liittyvästä julkisesta tuesta, ja ennakon maksamisen edellytyksenä on 110 prosenttia ennakon määrästä olevan pankkitakuun tai vastaavan vakuuden asettaminen. Kun kyseessä ovat investoinnit, joista tehtiin tuen myöntämistä koskeva yksittäinen päätös vuonna 2009 tai 2010, ennakon määrää voidaan kuitenkin lisätä enintään 50 prosenttiin kyseiseen investointiin liittyvästä julkisesta tuesta.
Vakuus vapautetaan, kun toimivaltainen maksajavirasto vahvistaa, että investoinnista aiheutuvat todelliset menot ylittävät ennakon määrän.
4)
Lisätään II osaston III lukuun 37 a artikla seuraavasti:
”37 a artikla
Valtiontukeen liittyvät tiedonannot
1. Sen estämättä, mitä tämän asetuksen 5 artiklan 8 kohdassa, 16 artiklan kolmannessa kohdassa ja 20 artiklan 1 kohdan toisessa alakohdassa säädetään, jos jäsenvaltiot myöntävät valtiontukea neuvoston asetuksen (EY) N:o 1234/2007 (6) 103 n artiklan 4 kohdan mukaisesti, niiden on annettava komissiolle tiedoksi
a)
luettelo perustamissopimuksen 87, 88 ja 89 artiklan mukaisesti jo sallituista tukitoimenpiteistä, joita käytetään ohjelmien täytäntöönpanossa, tai perustelut sille, miksi asianomainen kansallinen tuki on vapautettu ilmoitusvelvollisuuksista;
b)
muissa tapauksissa tiedot, jotka tarvitaan kilpailusääntöjen noudattamisen arvioimiseksi.
2. Jos 1 artiklan a alakohtaa sovelletaan, jäsenvaltioiden on täytettävä liitteessä VIII c oleva taulukko 1 ja merkittävä siihen
a)
myönnetäänkö tuki maataloustuotteiden alkutuotantoon vähämerkityksistä tukea koskevan komission asetuksen (EY) N:o 1535/2007 (7) mukaisesti vai maataloustuotteiden jalostukseen ja kaupan pitämiseen komission asetuksen (EY) N:o 1998/2006 (8) mukaisesti; tai
b)
rekisterinumero ja viittaus neuvoston asetuksen (EY) N:o 994/98 (9) perusteella annettuun komission poikkeusasetukseen, jonka mukaisesti toimenpide otettiin käyttöön; tai
c)
tapauksen numero ja viitenumero, jolla komissio on todennut toimenpiteen olevan perustamissopimuksen mukainen.
3. Jos sovelletaan 1 kohdan b alakohtaa, jäsenvaltioiden on toimitettava komissiolle
a)
liitteessä VIII c oleva taulukko 2 jokaisesta asetuksen (EY) N:o 1234/2007 103 p, 103 t ja 103 u artiklassa tarkoitetusta toimenpiteestä, jolle on myönnetty kansallista tukea;
b)
liitteessä VIII c oleva taulukko 3, jos kyseessä on asetuksen (EY) N:o 1234/2007 103 p artiklassa tarkoitettuun kolmansien maiden markkinoilla tapahtuvaan menekinedistämiseen myönnetty kansallinen tuki;
c)
liitteessä VIII c oleva taulukko 4, jos kyseessä on asetuksen (EY) N:o 1234/2007 103 t artiklassa tarkoitettuun satovakuutukseen myönnetty kansallinen tuki;
d)
liitteessä VIII c oleva taulukko 5, jos kyseessä on asetuksen (EY) N:o 1234/2007 103 u artiklassa tarkoitettuun investointiin myönnetty kansallinen tuki.
4. Kaikkien liitteen VIII c taulukoissa ilmoitettujen tietojen on oltava paikkansapitäviä koko ohjelman keston ajan, sanotun kuitenkaan rajoittamatta ohjelmiin myöhemmin tehtävien muutosten soveltamista.
5. Sen estämättä, mitä asetuksen (EY) N:o 1234/2007 103 n artiklan 4 kohdassa säädetään, ja rajoittamatta tämän asetuksen 3 artiklan 2 kohdan soveltamista kansallista tukea myöntävän jäsenvaltion on muutettava tukiohjelmaansa täyttämällä liitteessä VIII b olevat asiaankuuluvat taulukot viimeistään 15 päivänä lokakuuta 2009. Kyseisiin muutoksiin sovelletaan asetuksen (EY) N:o 1234/2007 103 k artiklan 2 kohtaa.
5)
Lisätään 70 artiklaan kohta seuraavasti:
”3. Jos tuottaja jonakin varainhoitovuonna peruuttaa raivauspalkkiohakemuksensa tai raivaa hakemuksessa ilmoitetun alan vain osittain tai jättää sen kokonaan raivaamatta, jäsenvaltio voi päättää, ettei asianomaisen tuottajan hakemuksia aseteta seuraavina varainhoitovuosina ensimmäiselle sijalle asetuksen (EY) N:o 1234/2007 85 s artiklan 5 kohdan b alakohdan mukaisesti.”
6)
Lisätään 71 artiklaan kohta seuraavasti:
”3. Hyväksymisprosenttia ei sovelleta jäsenvaltioihin, joiden asetuksen (EY) N:o 1234/2007 85 s artiklan 2 kohdan mukaisesti tiedoksi antamat tukikelpoiset hakemukset koskevat alle 50 hehtaarin pinta-alaa, sanotun kuitenkaan rajoittamatta 1 kohdan soveltamista.”
7)
Poistetaan liitteessä VI oleva tilatukijärjestelmää koskeva rivi 1.
8)
Poistetaan liitteessä VII oleva tilatukijärjestelmää koskeva rivi 1.
9)
Lisätään liitteen VIII b jälkeen liite VIII c tämän asetuksen liitteen mukaisesti.
2 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
Asetuksen 1 artiklan 4 ja 9 kohtaa sovelletaan 1 päivästä elokuuta 2009.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 3 päivänä elokuuta 2009.

Labels: 17
5
7
3
6